钦定古今图书集成/历象汇编/乾象典/第067卷 > 《八咏诗会圃临东风》沈约
## 钦定古今图书集成/历象汇编/乾象典/第067卷 > 《八咏诗会圃临东风》沈约

《临春风》，春风起春树。游丝暧如网，落花雰似雾。先泛
天渊池，还过细柳枝。蝶逢飞摇飏，燕值羽差池扬。桂
斾动，芝盖开，燕裾吹赵带。赵带飞参差，燕裾合且离。
回簪复转黛，顾步惜容仪。容仪已照灼，春风复回薄。
氛氲桃李花，青跗含素萼。既为风所开，复为风所落。
摇绿蒂，抗紫茎。舞春雪，杂流惊。曲房开兮金铺响，金
铺响兮妾思惊。梧台未阴，淇川始碧。迎行雨于高唐，
送归鸿于碣石。经洞房，响纨素。感幽闺，思帷帟。想芳
园兮可以游，念兰翘兮渐堪摘。拂明镜之冬尘，解罗
衣之秋襞。既铿锵以动佩，又絪缊而流射。始摇荡以
入。终徘徊而缘隙。鸣珠帘于绣户，散芳尘于绮席。
是时怅思归，安能久行役。佳人不在兹，春风谁为惜。